b'\n_START_ARTICLE_\nJosip Murn - Aleksandrov\n_START_SECTION_\n\xc5\xbdivljenje\n_START_PARAGRAPH_\nRodil se je kot nezakonski otrok Mariji Murn in Ignacu Cankarju. Mati je pri\xc5\xa1la z Gorenjske slu\xc5\xbeit k dru\xc5\xbeini Mayer v Ljubljano, kjer je bil njegov o\xc4\x8de hlapec. Ta zanj ni skrbel, kmalu po njegovem rojstvu se je poro\xc4\x8dil z drugo, \xc5\xa1tiri leta kasneje pa umrl za tuberkolozo. Mati ga je v du\xc5\xa1evni stiski dala v rejo v Zadobrovo, sama pa je \xc5\xa1la slu\xc5\xbeit v Trst, od koder se ni vrnila. Bil je tudi v reji pri Sv. Kri\xc5\xa1tofu, nazadnje pa pri materi Kalanovi na Poljanski cesti. Leta 1885 je bil sprejet v cerkveni \xc5\xa1olski zavod Marijani\xc5\xa1\xc4\x8de v Ljubljani._NEWLINE_Od leta 1890 do 1895 je obiskoval ni\xc5\xbejo gimnazijo v Ljubljani in objavljal rokopise svojih pesmi v literarnem \xc4\x8dasopisu Dija\xc5\xa1ke vaje. _NEWLINE_Po ljubljanskem potresu leta 1895 se je vrnil k materi Kalanovi, s katero sta se preselila v Cukrarno, kjer je pre\xc5\xbeivel zadnji del svojega \xc5\xbeivljenja. Tam se je spoprijateljil z Ivanom Cankarjem, Dragotinom Kettejem in Otonom \xc5\xbdupan\xc4\x8di\xc4\x8dem. Vpisal se je na vi\xc5\xa1jo gimnazijo v Ljubljani in postal so\xc5\xa1olec Ivana Prijatelja. Bil je sprejet v dija\xc5\xa1ko literarno dru\xc5\xa1tvo Zadruga, iz katerega je kasneje izstopil. Zaljubil se je v Almo Souvan in ji v zborniku ljubljanskih maturantov posvetil cikel pesmi No\xc4\x8di._NEWLINE_Po maturi leta 1898 je s \xc5\xa1tipendijo Trgovsko obrtni\xc5\xa1ke zbornice od\xc5\xa1el na Dunaj. S \xc5\xa1tudijem na eksportni akademiji ni uspel, zato se je \xc5\xbeelel prepisati na pravo na Dunaj in v Prago, a ker ni bil sprejet, je s tem izgubil \xc5\xa1tipendijo in se zna\xc5\xa1el v pomanjkanju. Poleg tega je bil \xc4\x8dedalje bolj bolan, na oddih je odhajal na kmete na Gorenjsko, v Zalog pri Cerkljah ter v Zasip pri Bledu. Tu se je za\xc4\x8del dru\xc5\xbeiti s pesnico Vido Jeraj. Nekajkrat je pre\xc5\xbeivljal svoje \xc5\xa1olske po\xc4\x8ditnice v Vipavski dolini na doma\xc4\x8diji pri Aleksandrovih, od tod psevdonim  Aleksandrov. Leta 1899 se je vrnil v Ljubljano, kjer se je zaposlil kot stenograf, leta 1900 pa kot pisar pri Trgovski zbornici. Kmalu zaradi bolezni tudi tega ni ve\xc4\x8d zmogel in je ostal brez sredstev za \xc5\xbeivljenje. Denarno ga je \xc5\xa1e najbolj podpirala materina sestra Marjana, od prej pa je imel skromne prihranke od pou\xc4\x8devanja in pisateljevanja._NEWLINE_Junija je v Cukrarni umrl za jetiko na isti postelji kot dve leti prej Kette. Pokopali so ga pri Sv. Kri\xc5\xa1tofu, pozneje pa prenesli v grob pesnikov slovenske moderne na ljubljanskih \xc5\xbdalah, kjer je pokopan skupaj s Cankarjem, Kettejem in \xc5\xbdupan\xc4\x8di\xc4\x8dem.\n_START_SECTION_\nDelo\n_START_PARAGRAPH_\nMurn je eden glavnih predstavnikov moderne ter sodobnik Cankarja, Ketteja in \xc5\xbdupan\xc4\x8di\xc4\x8da. Za \xc4\x8dasa svojega \xc5\xbeivljenja ni bil poznan, danes pa njegova dela \xc5\xa1tejemo med najpomembnej\xc5\xa1e stvaritve slovenske knji\xc5\xbeevnosti. Pesmi je objavljal v mladinskem \xc4\x8dasopisu Dija\xc5\xa1ke vaje, kasneje pa v Angel\xc4\x8dku, Vrtcu, Slovenskem narodu, Slovencu in Ljubljanskem zvonu. Objavljal je pod psevdonimi Lucijan, Anton Jek, Jurij Klas, Kres, Igorjevi\xc4\x8d, Jaroslav, Pintev in Aleksandrov._NEWLINE_Njegove pesmi so bivanjske, osebno izpovedne, razpolo\xc5\xbeenjske, le malo je ljubezenskih oz. eroti\xc4\x8dnih - namenjene so bile Almi Souvan. Tematika je pogosto kme\xc4\x8dka, motivi pa so iz narave. Poleg pesmi je pisal tudi razpolo\xc5\xbeenjske \xc4\x8drtice, pripovedne spise, pripovedne in prilo\xc5\xbenostne pesmi, fragmente in nem\xc5\xa1ke pesmi, opeval pa je tudi svetnike. Nekaj pesmi je prevedel iz nem\xc5\xa1\xc4\x8dine (Goethe, Mickiewicz). (Eno njegovih najbolj znanih del je Pesem.)_NEWLINE_Pesmi zaznamuje brezdomstvo, tujstvo, hrepenenje, melanholija, rev\xc5\xa1\xc4\x8dina, du\xc5\xa1evna osamljenost, odtujenost in slutnja smrti, kar odra\xc5\xbea njegovo nagnjenje k pesimizmu, du\xc5\xa1evni nemir - te\xc5\xbeilo ga je dejstvo, da je nezakonski otrok, za katerega se mati ni brigala._NEWLINE_Leta 1898 se je predstavil v almanahu osmo\xc5\xa1olcev Na razstanku pod naslovom Mlade pesmi, zbirka z naslovom Pesmi in romance pa je iz\xc5\xa1la \xc5\xa1ele po njegovi smrti leta 1903; pesmi zanjo je zbral in napisal uvod Ivan Prijatelj in s tem prvi dolo\xc4\x8dil pesnikovo vrednost. Zbirki Pesmi in romance, Lirske pesmi in Pisma pa je leta 1967 zbral in uredil Du\xc5\xa1an Pirjevec v zbirki Topol samujo\xc4\x8d._NEWLINE_Pred Pirjevcem so se z Murnom ukvarjali \xc5\xa1e Oton \xc5\xbdupan\xc4\x8di\xc4\x8d, ki je po njegovi smrti spesnil cikel z naslovom Manom Josipa Murna Aleksandrova, Nikolaj Omersa - objavil dve njegovi pesmi, Silva Trdina je leta 1933 iz njega doktorirala, kasneje pa so se mu \xc5\xa1e posve\xc4\x8dali Jo\xc5\xbee Snoj, Irena Novak Popov, Marko Juvan in Mimi Malen\xc5\xa1ek, ki je v poklon Ketteju in Murnu napisala biografski roman Pojo\xc4\x8di labodi. Benjamin Ipavec je uglasbil kar nekaj njegovih pesmi.'